C 283/4
RO
Jurnalul Oficial al Uniunii Europene
25.7.2022
Avizul Comitetului consultativ în materie de concentrări economice emis la reuniunea din 9 februarie 2021 referitor la un proiect de decizie preliminară în Cazul M.9076 – Novelis/Aleris Raportor: Țările de Jos (Text cu relevanță pentru SEE)
(2022/C 283/03) Punerea în aplicare a unei tranzacții cu încălcarea unei condiții incluse într-o decizie de autorizare (1) Comitetul consultativ (14 state membre) este de acord cu opinia Comisiei potrivit căreia Novelis a încălcat o condiție inclusă în decizia de autorizare întrucât nu a încheiat vânzarea activității cesionate înainte de expirarea perioadei de închidere.
(2) Comitetul consultativ (14 state membre) este de acord cu opinia Comisiei potrivit căreia Novelis a pus în aplicare tranzacția Novelis/Aleris cu încălcarea unei condiții incluse într-o decizie adoptată în conformitate cu articolul 8 alineatul (2) din Regulamentul privind concentrările economice și că, în absența condiției, concentrarea ar îndeplini criteriul prevăzut la articolul 2 alineatul (3) din Regulamentul privind concentrările economice prin încheierea achiziționării întreprinderii Aleris și prin nefinalizarea vânzării activității cesionate înainte de expirarea perioadei de închidere.
Necesitatea adoptării de către Comisie a măsurilor finale (3) Comitetul consultativ (14 state membre) este de acord cu opinia Comisiei potrivit căreia este necesară adoptarea de către Comisie a unor măsuri finale în temeiul articolului 8 alineatul (4) din Regulamentul privind concentrările economice, având în vedere că Novelis a încheiat vânzarea activității cesionate către Liberty atunci când angajamentele nu mai erau aplicabile, iar măsurile interimare adoptate cu titlu provizoriu în temeiul articolului 8 alineatul (5) din Regulamentul privind concentrările economice vor expira.
Dizolvarea tranzacției pentru a restabili situația existentă anterior punerii în aplicare a concentrării (4) Comitetul consultativ este de acord cu opinia Comisiei potrivit căreia este imposibilă restabilirea situației existente anterior punerii în aplicare a tranzacției Novelis/Aleris printr-o dizolvare a concentrării, ținând seama, de asemenea, de faptul că vânzarea cesionării către Liberty s-a încheiat cu încurajarea expresă a Comisiei.
13 state membre au votat pentru, 1 stat membru s-a abținut.
Alte măsuri de restabilire a situației existente anterior punerii în aplicare a unei concentrări (5) Comitetul consultativ (14 state membre) este de acord cu opinia Comisiei potrivit căreia este necesar să se adopte măsuri de restabilire finale pentru a asigura și a menține efectul structural al vânzării activității cesionate, precum și viabilitatea și competitivitatea acesteia, pentru a restabili, în măsura posibilului, situația existentă anterior punerii în aplicare a tranzacției Novelis/Aleris.
(6) Comitetul consultativ (14 state membre) este de acord cu opinia Comisiei potrivit căreia măsurile de restabilire finale sunt necesare, adecvate și proporționale pentru a restabili, în măsura posibilului, situația existentă anterior punerii în aplicare a tranzacției.
Penalități cu titlu cominatoriu (7) Comitetul consultativ (14 state membre) este de acord cu opinia Comisiei potrivit căreia, în conformitate cu articolul 15 alineatul (1) litera (d) din Regulamentul privind concentrările economice, în cazul în care Novelis nu va respecta măsurile dispuse în decizie în temeiul articolului 8 alineatul (4), Comisia are dreptul de a impune întreprinderii Novelis o penalitate cu titlu cominatoriu echivalentă cu până la [...] % din media zilnică a cifrei sale totale de afaceri din exercițiul financiar obținute în exercițiul financiar anterior neconformării, pentru fiecare zi lucrătoare de neconformitate până în momentul conformării.